Plis Pase 90 Lidè Mondyal Onore Nelson Mandela 
Afrik di Sid, aprè yon jounen kote divès lidè nasyonal e mondyal rann omaj pou Nelson Mandela, depouy motèl lidè mouvman anti-apartheid la ekspoze nan vil Pretorya. Antèman an fikse pou dimanch 15 desanm
Nan Afrik di Sid, plizyè milye kretyen vivan te rasanble, nan jounen madi 10 desanm 2013 la, pou yo asiste yon gwo kokenn seremoni pou onore memwa lidè mouvman anti-apartheid la, Nelson Mandela alyas Madiba, ki te mouri jedi 5 desanm pase a. Li te genyen 95 zan. Moun yo te fè yon liy byen long depi 5 kè di maten anba lapli ak fredi kote kèk èd-tan anvan menm seremoni an te kòmanse; yo tap chante, yo tap danse sou 2 bò stad Johannesburg la kote plis pase 90 lidè mondyal te reyini. Sekretè Jeneral Nasyon Zini an, Ban Ki-moon, prezidan ameriken an, Barack Obama, ak manm fanmi Mandela te pami pèsonalite ki pran lapawòl nan okazyon-an. Nan diskou lidè l’ONU an fè a, li ensiste sou dimansyon mondyal reyalizasyon Misye Mandela akonpli pandan plias pase 9 dizèn lane li pase sou tè a. Misye Ban Ki-moon di :"Afrik di Sid pèdi yon ewo. Sid-Afriken yo pèdi yon papa. Lemond pèdi yon zanmi ak yon patwon byenneme. Nelson Mandela te plis ke youn nan pi gran lidè jenerasyon nou an; li te youn nan pi gran mèt nou, youn nan pi gran pwofesè nou. " Prezidan ameriken an, Barack Obama ak madanm li, Michelle Obama te fè vwayaj la nan nan --kidonk, avyon prezidansyèl Lèzetazini an-- avèk ansyen prezidan George W. Bush e madanm li, Laura, tandiske 2 lòt ansyen prezidan Lèzetazini, Jimmy Carter ak Bill Clinton, te fè deplasman an yon fason separe. Pandan prezidan Obama te sou wout pou l monte sou tribin envite ofisyèl yo, li te salye divès diyitè entènasyonal --pami yo te genyen prezidan peyi Kiba a, Raul Castro. Nan yon moman nan diskou prezidan Obama fè nan okazyon an, li konpare Nelson Mandela ak kèk nan pè-fondatè nasyon amerikèn nan, tankou Georges Washington ki te kite pouvwa a volontèman aprè sèlman yon grenn manda. Misye Obama deklare: "Menm jan ak pè fondatè Lèzetazini yo, Mandela kreye yon lòd konstitisyonèl ki prezève libète pou jenerasyon kap vini yo –yon angajman vizavi demokrasi ak etadedwa ki te jwenn ratifiksyon pèp la nan sèlman nan eleksyon Mandela sou pouvwa a, men nan volonte li te genyen pou l kite pouvwa a aprè yon sèl manda." Prezidan Obama atire atansyon anfen sou lòt leson Mandela kite non sèlman pou lidè mondyal yo, men pou tout abitan planèt la, kèlkeswa aktivite yo nan lavi a. "Mandela fè n sonje bagay yo toujou sanble enposib jiskaske nou akonpli yo. Afrik di Sid demontre verite ki gen nan pawòl sa a. Afrik di Sid montre nou kapab chanje bagay yo ... nou kapab chwazi yon mond ki jwenn definisyon n non pa nan diferans ki egziste antre nou, men pito nan espwa komen nou. Nou ka chwazi yon mond ki jwenn definisyon n non pa nan konfli, nan hing-hang ... men pito nan lapè, lajistis ak chans egal pou tout moun." Lòt seremoni pral dewoule pandan rès semèn nan divès kote ann Afrik di Sid. Kadav Nelson Mandela ap ekspoze pandan 3 jou : mèkredi, jedi ak vandredi 11, 12 ak 13 desanm 2013. Pou jounen mèkredi 11 desanm nan, ekspozisyon an fèt nan vil Pretorya, epi antèman an pral chante dimanch 15 desanm.